Talle gehospitaliseer ná Irak-stofstormŉ Man ry met sy bromponie in ŉ straat tydens ŉ stofstorm in Nasiriya, Irak (9 April 2022) (Foto: Asaad Niazi/AFP) Talle mense is in hospitale opgeneem met asemhalingsprobleme ná ŉ stofstorm in Irak, het ŉ woordvoerder van die ministerie van gesondheid Saterdag gesê. Die storm het Donderdag in die noorde van die land begin en vlugte na Arbil, hoofstad van die outonome Kurdistan-streek, is opgeskort. Die storm het na die suide beweeg en Bagdad en stede so ver suid as Nasiriyah in ŉ oranje gloed gehul. Geboue en voertuie in die hoofstad is met ŉ okerkleurige stoflaag bedek, het AFP-verslaggewers berig. Die storm het “dosyne hospitalisasies reg oor Irak veroorsaak weens asemhalingsprobleme”, het Saif al-Badr, woordvoerder vir die ministerie van gesondheid, aan AFP gesê. Amer al-Jabri, direkteur van die meteorologiese kantoor, sê alhoewel stofstorms nie ongewoon is in Irak nie, kom dit al hoe meer gereeld voor “weens droogte, woestynvorming en ŉ afname in reënval”. Irak is baie kwesbaar vir klimaatsverandering en het die afgelope paar jaar reeds rekord lae reënval en hoë temperature aangeteken. Kenners sê dié faktore kan ŉ maatskaplike en ekonomiese ramp in die oorloggeteisterde land veroorsaak. Die Wêreldbank het in November gewaarsku dat Irak teen 2050 ŉ 20%-afname in waterhulpbronne kan ly weens klimaatsverandering.